Arnošt Bohuwěr Jakub
Arnošt Bohuwěr Jakub (tež Ernst Bohuwěr, němsce Ernst Traugott Jacob; * 16. februara 1800 w Budyšinje, † 4. februara 1854 runje tam) bě serbski ewangelski farar a spisaćel.
ŽiwjenjeWobdźěłać
Narodźi so jako syn korčmarja w Budyšinje a wopytowaše wot 1811 do 1819 Budyski gymnazij. Wot 1819 do 1822 studowaše w Lipsku ewangelsku teologiju. Po nawróće do Łužicy dźěłaše 1822–24 jako pomocny duchowny w Lubiju a wot 1824 do 1827 jako druhi duchowny w Njeswačanskej wosadźe. Wot 1827 do 1832 skutkowaše jako diakon a wot 1832 hač do swojeje smjerće w lěće 1854 jako farar při Michałskej cyrkwi w měsće. Arnošt Bohuwěr Jakub bu na Tuchorskim kěrchowje pochowany.
Wón bě nan Jurja (* 1839) a Jana Bohuwěra Jakubec (* 1849). Najstarša dźowka Lydija (1830–1895) woženi so 1851 z Jurjom Arnoštom Wanakom, druha najstarša Jadwiga (1832–1908) bě mandźelska Křesćana Bohuwěra Pfula. Třeća dźowka Marja Helena (1835–1909) wobhospodarješe za swojeho bratra Jurja Njeswačansku faru.
SkutkowanjeWobdźěłać
W Lipsku bě Jakub sobustaw Serbskeho prědarskeho towarstwa a jeho podstarši. Jako farar Michałskeje wosady podpisa 1834 sobu zhromadne žadanje serbskich ewangelskich duchownych za zawěsćenjom serbšćiny w šulskej wučbje. 1840 sta so z naměstnikom hłowneho cenzora za serbske pismowstwo w Budyšinje. Załoži tež wosebitu serbsku duchownisku konferencu a zarjadowa prěnje serbske bože słužby w Drježdźanach.
W lěće 1847 bě Jakub sobuzałožer Maćicy Serbskeje a jeje městopředsyda. Hromadźe z Jakubom Kućankom spisa prěnju wot Maćicy wudatu knihu pod titulom Serbske Hornje Łužicy abo statistiski zapisk wšitkich serbskich ewangelskich a katolskich wosadow a jich duchownych a wučerjow (Budyšin 1848).[1] Dalše Jakubowe spisy wobsahuja jeničce nabožinsku tematiku.
Jako konserwatiwny a kraloswěrny zastupjer ewangelskich Serbow bu 1849 wuzwoleny na zapósłanca do Sakskeho krajneho sejma.
NóžkiWobdźěłać
- ↑ Digitalizat na stronach SLUB Drježdźany
ŽórłoWobdźěłać
- Měrko Šołta: Jakub, Ernst Bohuwěr. W: Jan Šołta, Pětr Kunze, Franc Šěn (wud.): Nowy biografiski słownik k stawiznam a kulturje Serbow. Ludowe nakładnistwo Domowina, Budyšin 1984, str. 217sl.
WotkazWobdźěłać
- Horstka serbskich a němskich basni zezběrane wot E.T. Jakuba. II. dźěl, 1823 (digitalizat)
azb_Arab szl_Latn hrv_Latn szl_Latn ces_Latn pol_Latn szl_Latn szl_Latn szl_Latn kbp_Latn pol_Latn szl_Latn szl_Latn mos_Latn szl_Latn